A Bizottság 3498/93/EK rendelete
(1993. december 20.)
a kifejezetten az olívaolaj-ágazatban alkalmazandó meghatározó ügyleti tény meghatározásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös agrárpolitika céljából alkalmazandó elszámolási egységről és átváltási árfolyamokról szóló, 1992. december 28-i 3813/92/EGK tanácsi rendeletre [1] és különösen annak 6. cikke (2) bekezdésére,
mivel a 3813/92/EGK rendelet 1993. január 1-jétől új agrár-monetáris rendszert vezet be; mivel e rendszer keretében, a mezőgazdasági átváltási árfolyamok meghatározására és alkalmazására vonatkozó részletes szabályokról szóló, 1993. április 30-i 1068/93/EGK bizottsági rendelet [2] meghatározza a mezőgazdasági átváltási árfolyamok tekintetében az 1993/94. gazdasági év kezdetétől alkalmazandó meghatározó ügyleti tényeket; mivel az 1068/93/EGK rendelet 13., 14., 15., 16. és 17. cikkében előírt előzetes rögzítés lehetőségének sérelme nélkül az olívaolaj-ágazatban alkalmazandó mezőgazdasági átváltási árfolyamok tekintetében a meghatározó ügyleti tényeket ennek megfelelően részletesen meg kell határozni;
mivel a legutóbb a 3179/93/EK rendelettel [3] módosított, az olaj- és zsírpiac közös szervezésének létrehozásáról szóló, 1966. szeptember 22-i 136/66/EGK tanácsi rendelet [4] 5. cikke támogatási rendszert ír elő az olívaolaj előállítására vonatkozóan; mivel e rendszer támogatás nyújtását írja elő azon olajtermelők részére, akiknek az átlagos termelése legalább 500 kg olívaolaj, feltéve különösen, ha igazolják, hogy az olajat elismert olajsajtoló-üzemben állították elő; mivel a fenti támogatás gazdasági célja az olajbogyók olajjá való feldolgozásával teljesül; mivel ez esetben és az érintett olajtermelők nagy számára való tekintettel az 1068/93/EGK rendelet 10. cikke (2) bekezdésének alkalmazását pontosan meg kell határozni;
mivel a fent említett rendszer a kevesebb mint 500 kg átlagos termeléssel rendelkező olajtermelőkre vonatkozóan olyan átalánytámogatást ír elő, amelyet a termelésbe bevont fák száma alapján állapítanak meg, és így nincs összefüggésben a ténylegesen előállított mennyiséggel; mivel az olívaolaj előállítása az olajbogyóból a termelő tagállamokban általában január hónapban történik;
mivel az egyes mezőgazdasági termékek vonatkozásában a kisebb égei-tengeri szigetek javára hozott egyedi intézkedések bevezetéséről szóló, 1993. július 19-i 2019/93/EGK tanácsi rendeletben [5] meghatározott hektáronkénti átalánytámogatás célja különösen a termelési potenciál fenntartása, valamint a vidéki táj és a természeti környezet megőrzése;
mivel az egyes tartósított élelmiszerek előállításához használt olívaolajra vonatkozó termelési visszatérítés tekintetében, a 136/66/EGK rendelet 20a. cikkének megfelelően, a meghatározó ügyleti tényt az 1068/93/EGK rendelet 10. cikkének (2) bekezdésével összhangban kell megállapítani;
mivel a meghatározó ügyleti tények egységes alkalmazásának elősegítése céljából a módosított, az olívaolajra vonatkozó támogatás esedékessé és kifizetendővé válását előidéző esemény meghatározásáról szóló, 1974. december 20-i 3224/74/EGK bizottsági rendeletet [6] hatályon kívül kell helyezni, valamint a legutóbb a 643/93/EGK rendelettel [7] módosított, az olívaolajra vonatkozó fogyasztási támogatási rendszerrel kapcsolatos végrehajtási szabályok megállapításáról szóló, 1985. szeptember 24-i 2677/85/EGK bizottsági rendelet [8] némely meglévő rendelkezését érthetőbbé kell tenni;
mivel a meghatározó ügyleti tényt a gazdasági év kezdetétől kell alkalmazni;
mivel az e rendeletben előírt intézkedések összhangban vannak az Olaj- és Zsírpiaci Irányítóbizottság véleményével,
ELFOGADTA EZT A RENDELETET:
1. cikk
(1) A 136/66/EGK rendelet 5. cikkében említett és a legalább 500 kg olívaolajat termelő olajtermelőknek nyújtott termelési támogatásra alkalmazandó mezőgazdasági átváltási árfolyam tekintetében a meghatározó ügyleti tény időpontjának azon hónap első napját kell tekinteni, amelyen egy adott tétel tekintetében az olajbogyók az elismert olajsajtoló-üzembe beérkeznek a 3061/84/EGK bizottsági rendelet [9] 98. cikke (2) bekezdésének a) pontjában az egységesített napi raktárnyilvántartás vezetésével kapcsolatban meghatározottak szerint.
(2) A 136/66/EGK rendelet 5. cikkében említett és az 500 kg olívaolajnál kevesebbet termelő olajtermelőknek nyújtott termelési támogatásra alkalmazandó mezőgazdasági átváltási árfolyam tekintetében a meghatározó ügyleti tény időpontjának azon gazdasági éve kezdete utáni január 1-jét kell tekinteni, amely gazdasági évre a támogatást nyújtják.
2. cikk
A 2019/93/EGK rendelet 11. cikkében előírt, az olajfaligetek gondozására nyújtott hektáronkénti átalánytámogatásra alkalmazandó mezőgazdasági átváltási árfolyam tekintetében a meghatározó ügyleti tény időpontjának a szóban forgó év január 1-jét kell tekinteni.
3. cikk
Az egyes tartósított élelmiszerek előállításához használt olívaolajra nyújtott termelési visszatérítésre alkalmazandó mezőgazdasági átváltási árfolyam tekintetében a meghatározó ügyleti tény időpontjának azt a napot kell tekinteni, amelyen az 1963/79/EGK bizottsági rendelet [10] 2. cikkében említett ellenőrzés iránti kérelmet benyújtották.
4. cikk
A 2677/85/EGK rendelet 7. cikke (1) bekezdésének második albekezdése helyébe a következő szöveg lép:
"A fogyasztási támogatásra alkalmazandó mezőgazdasági átváltási árfolyam tekintetében a meghatározó ügyleti tény időpontjának azt a napot kell tekinteni, amelyen a csomagolt olajat elszállítják az elismert csomagolóüzemből."
5. cikk
A 3224/74/EGK rendelet hatályát veszti.
6. cikk
Ez a rendelet az Európai Közösségek Hivatalos Lapjában való kihirdetésének napján lép hatályba.
Ezt a rendeletet 1993. november 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1993. december 20-án.